Clayton Micallef kellu biss madwar għoxrin sena meta ġie infurmat – wara inċident li ħallieh ipparalizzat minn għonqu 'l isfel – li kellu jmur jgħix fir-Residenza San Vinċenz de Paul. Issa jgħix fil-komunità, u wara li kiseb Baċellerat fil-Psikoloġija mill-Università ta' Malta, qed ikompli l-istudji tiegħu bil-għan li jikseb dottorat. Iżda kif spjega lil Andrew Azzopardi fuq 103 Malta's Heart , kellu jisselet biex ma jgħaddix ħajtu kollha ġo faċilità intiża primarjament għall-anzjani. Azzopardi nnota li Micallef kellu żewġ għażliet – l-għażla faċli li jgħix f'istituzzjoni u dik aktar diffiċli li jgħix fil-komunità – iżda Micallef ikkorreġieh, għax l-unika għażla li ġie offrut kienet l-ewwel waħda. Wara l-inċident li kien seħħ fl-2004, Micallef irċieva trattament barra minn Malta bil-għan li jkun jista' jiġi integrat fil-komunità meta jasal lura. Iżda meta wasal lura, qalulu li ma kienx hemm is-servizzi li kellu bżonn biex isir dan. L-aħbar waslet bħala xokk kbir, stqarr Micallef, li kien qed jistenna – għax hekk kienet l-impressjoni li waslitlu – li se jkun jista' jgħix b'mod indipendenti bl-assistenza li jkollu bżonn. Kien biss wara li ssielet għal għażla aħjar li nħolqu s-servizzi li għamlu dan possibli. Claytonmicallef.com Mistoqsi dwar l-esperjenzi tiegħu f'istituzzjoni, Micallef jistqarr li l-ħajja f'istituzzjoni kienet qed tkisser l-identità tiegħu. "Tikkanċellak – dik il-kelma eżatta. Lill-individwu tħassru," qal Micallef. "Kienet battalja mentali biex nibqa' Clayton ġo entità li ma tridx lil Clayton bħala individwu." Spjega li f'faċilita istituzzjonali hemm bżonn ta' sistema biex tiffunzjona, u li din is-sistema ma tadattax għall-bżonnijiet tal-individwu, iżda tistenna li l-individwi jadattaw għaliha, anke akkost tal-identità tagħhom. U jekk tipprova tiġġieled dan, żied jgħid Micallef, is-sistema "taqa' qisha kantuna għal fuqek u tagħmel minn kollox biex tgħidlek li int trid tagħmel dak li ngħidulek." Naturalment, il-paraliżi tillimita dak li Micallef jista' jagħmel waħdu, iżda – kif jistgħu jindikaw l-istudji tiegħu – m'affettwatux mentalment. B'hekk għandu bżonn l-għajnuna ta' assistenti li jgħinuh jinteraġixxi mal-ambjent ta' madwaru, li jaġixxu tal-idejn u s-saqajn tiegħu. Permezz ta' dan, però, jista' jgħix ħajja sħiħa – opportunità li l-ħajja f'istituzzjoni ma tatux. Il-parti l-oħra tal-programm Filmat: Kieku kont PM kont inneħħi lid-Direttur tal-Ħabs – Il-Kap tal-Oppożizzjoni .td_uid_3_6016b4439f4a6_rand.td-a-rec-img{text-align:left}.td_uid_3_6016b4439f4a6_rand.td-a-rec-img img{margin:0 auto 0 0}